Kristen Touborg (SF), 2010-02-11:
Tak for debatten.
Jeg synes, det har været godt at få vendt synspunkterne.
Man kan jo ikke sige, at Folketingets partier er helt enige, men det er jo en del af folkestyret og demokratiets vilkår, at man tager nogle ordvekslinger og afprøver synspunkter.
Så det er sådan set i orden.
Såvel ministeren som Venstres ordfører, hr. Jens Kirk, gør en del ud af at sige, at når vi har en MSC-ordning og økologimærkning, er det jo godt nok.
For man kan vel godt sige, at det ligger tæt på grænsen til vildledning, når man siger, at det er en økologimærkning, med alle de risici, der er i det, med alle de ting, der ikke er taget med.
Jeg siger jo ikke, at de forudsætninger, der er, ikke er gode, men at der efter min mening bare ikke er nok af dem, og jeg synes altså, at man reelt kommer ud på kanten af, at det er en falsk varebetegnelse, når man søger at gøre forbrugerne opmærksomme på, at det her altså er en miljømærkning, der så er bæredygtig.
Jeg hæfter mig dog ved, at hr. Jens Kirk godt vil være med til at kigge MSC-ordningen lidt efter i sømmene.
Så hvis der skulle ses en åbning i det fra Venstres side, vil jeg da gerne under udvalgsbehandlingen have en debat om det.
Til Socialdemokratiets ordfører vil jeg gerne sige tak for støtten, og med hensyn til det om udsmid vil jeg gerne præcisere, at det naturligvis er meget nødvendigt, at vi får det afskaffet rent ud sagt, så hvis der er tvivl om det, der står i forslaget, er det fint, at vi går ind og kigger på det. Dansk Folkepartis ordfører, hr. Ib Poulsen, var vel også lidt åben over for, at der kunne ses på at ændre på mærkets forudsætninger; han svarede så desværre ikke på, om de ændringer, der kunne tænkes, f.eks. var at lade energiforbrug og brutale fiskemetoder gå ind som parametre for at kunne blive certificeret.
For mig er det ikke afgørende, hvem der laver de her forbedringer, for mig er det afgørende, at forbedringerne kommer.
Hr. Tage Leegaard svarede slet ikke på, om en eventuel statslig kontrol af et MSC-mærke kunne være en mulighed, og det synes jeg er ærgerligt, for der er jo ikke så meget ved at have et mærke, som forbrugerne reelt ikke kan have tillid til.
Der er ikke så meget ved, at man sådan stiller sig an og siger til forbrugerne, at nu skal de se, at vi simpelt hen har et miljømærke her, så de roligt kan bruge og spise fisken, hvis der ingen sikkerhed er for, at forudsætningerne også er opfyldt.
Det skulle nødig være sådan, at man med sådan et mærke gik hen og vildledte forbrugerne i stedet for at vejlede dem.
Den radikale ordfører lægger meget vægt på forbrugerhensyn som noget af det bærende, og det er jo absolut også et element i forslaget, som vi er meget opmærksomme på, og som vi også mener er vigtigt.
Og så vil jeg godt sige, at det er vigtigt at holde sig for øje, at det jo ikke er nok at kalde tingene noget, altså at opfinde et miljømærke, hvis forudsætningerne for miljømærket ikke er i orden.
Et miljømærke er jo ikke kun et miljømærke, der skal jo lidt mere til.
Endelig til hr. Per Clausen vil jeg sige, at jeg er meget enig i de synspunkter, som Enhedslisten giver udtryk for her, bl.a. om det med forbrugertroværdigheden, for hvis den lider skade, har man virkelig et problem.
Hvis vi har kvalitetsmærker, som forbrugerne ikke kan stole på, kommer vi simpelt hen ud i en situation, hvor det hele sejler, og jeg synes, det ville være meget ærgerligt, hvis vi nåede dertil.
Også synspunktet om, at man godt kan gå længere, end lovgivningen forlanger, kan jeg meget tilslutte mig, og det er vel det, vi i virkeligheden bør bygge på i mange sammenhænge, når vi snakker fødevarekvalitet, for der er jo ingen, der siger, at man skal nøjes med den laveste fællesnævner; man kan jo godt gå noget længere med kvaliteten.
Og hvis det så samtidig indebærer, at man får en højere pris for varen, er det jo faktisk slet ikke så dårligt endda.
Jeg tænker, at tiden vil afhjælpe den manglende støtte til forslaget, så vi kan få løst problemerne, og her tænker jeg på, at der jo er grænser for, hvor længe det varer, inden vi skal have regeringens mandat afprøvet, og så tror jeg, at der er gode muligheder for, at vi kan få lavet mange gode ting, også det her.